钦定古今图书集成/明伦汇编/官常典/第188卷 > 杨彪
## 钦定古今图书集成/明伦汇编/官常典/第188卷 > 杨彪

按《后汉书杨震传》：“震中子秉，秉子赐。赐子彪，字文先，
少传家学，初举孝廉，州举茂才，辟公府，皆不应。熹平
中，以博习旧闻，公车征拜议郎，迁侍中、京兆尹。光和
中，黄门令王甫使门生于郡界辜榷官财物七千馀
万。彪发其奸，言之司隶。司隶校尉杨球因此奏诛甫，
天下莫不惬心。征还为侍中、五官中郎将，迁颍川、南”
阳太守，复拜侍中，三迁永乐少府，太仆卫尉。中平六
年，代董卓为司空，其冬，代黄琬为司徒。明年，关东兵
起，董卓惧，欲迁都以违其难，乃大会公卿议曰：“高祖
都关中十有一世，光武宫洛阳，于今亦十世矣。案《石
包谶》，宜徙都长安，以应天人之意。”百官无敢言者。彪
曰：“移都改制，天下大事，故《盘庚》五迁，殷民胥怨。昔关
中遭王莽变乱，宫室焚荡，民庶涂炭，百不一在。光武
受命，更都洛邑，今天下无虞，百姓乐安。明公建立圣
主，光隆汉祚。无故捐宗庙，弃园陵，恐百姓惊动，必有
麋沸之乱。石《包室谶》，妖邪之书，岂可信用！”卓曰：“关中
肥饶，故秦得并吞六国。且陇右材木自出，致之甚易。
又杜陵南山下有武帝故瓦陶灶数千所，并功营之，
可使一朝而办，百姓何足与议！若有前却，我以大兵
驱之，可令诣沧海。”彪曰：“天下动之至易，安之甚难，惟
明公虑焉。”卓作色曰：“公欲沮国计邪？”太尉黄琬曰：“此
国之大事，杨公之言，得无可思？”卓不答。司空荀爽见
卓意壮，恐害彪等，因从容言曰：“相国岂乐此邪？山东
兵起，非一日可禁，故当迁以图之。此秦、汉之埶也。”卓
意小解。爽私谓彪曰：“诸君坚争不止，祸必有归，故吾
不为也。”议罢，卓使司隶校尉宣播以灾异奏免琬。彪
等诣阙谢，即拜光禄大夫。十馀日，迁大鸿胪。从入关，
转少府、太常，以病免。复为京兆尹、光禄勋，再迁光禄
大夫。三年秋，代淳于嘉为司空，以地震免。复拜太常。
兴平元年，代朱隽为太尉，录尚书事。及李傕、郭汜之
乱，彪尽节卫主，崎岖危难之间，几不免于害，语在《董
卓传》。及车驾还洛阳，复守尚书令。建安元年，从东都
许。时天子新迁，大会公卿。兖州刺史曹操上殿见彪，
色不悦，恐于此图之未得。䜩设托疾如厕，因出还营，
彪以疾罢。时袁术僭乱，操托彪与术婚姻，诬以欲图
废置，奏收下狱，劾以大逆。将作大匠孔融闻之，不及
朝服，往见操曰：“杨公四世清德，海内所瞻。《周书》父子
兄弟，罪不相及，况以袁氏归罪杨公！《易》称‘积善馀庆，
徒欺人耳’。”操曰：“此国家之意。”融曰：“假使成王杀邵公，
周公可得言不知邪？今天下缨緌搢绅所以瞻仰明
公者，以公聪明仁智，辅相汉朝，举直措枉，致之雍熙
也。今横杀无辜，则海内观听，谁不解体！孔融鲁国男
子，明日便当拂衣而去，不复朝矣。”操不得已，遂理出
彪。四年，复拜太常，十年免。十一年，诸以恩泽为侯者
皆夺封。彪见汉祚将终，遂称脚挛不复行。积十年。后
子修为曹操所杀，操见彪，问曰：“公何瘦之甚？”对曰：“愧
无日䃅先见之明，犹怀老牛舐犊之爱。”操为之改容。
修字德祖，好学，有俊才，为丞相曹操主簿，用事曹氏。
及操自平汉中，欲因讨刘备而不得进，欲守之又难为功，护军不知进止何依。操于是出教，唯曰：“鸡肋”而
已。外曹莫能晓，修独曰：“夫鸡肋，食之则无所得，弃之
则如可惜，公归计决矣。”乃令外白稍严，操于此回师。
修之几决，多有此类。修又常出行，筹操有问外事，乃
逆为答记，敕守舍儿：若有令出，依次通之。既而果然。
如是者三。操怪其速，使廉之，知状，于此忌修，且以袁
术之甥，虑为后患，遂因事杀之。修所著赋、颂、碑、赞、诗、
哀、辞、表、记、书凡十五篇。及魏文帝受禅，欲以彪为太
尉，先遣吏示旨。彪辞曰：“彪备汉三公，遭世倾乱，不能
有所补益，耄年被病，岂可赞惟新之朝。”遂固辞。乃授
光禄大夫，赐几杖衣袍。因朝会引见，令彪著布单衣、
鹿皮冠，杖而入，待以宾客之礼。年八十四，黄初六年，
卒于家。自震至彪，四世太尉，德业相继，与袁氏俱为
东京名族云。